《寄题山居》
宋代·赵蕃

山居为山何所如，非灊非皖非匡庐。问云非山何所居，屋中主人山中徒。

当檐屹立几丈馀，亦有竹树相盘纡。朝听鹤吟暮猿呼，那知门外临通衢。

或闻此语谓我诬，答以君意诚守株。人间有国名华胥，其往初不因舟车。

神游倏忽已即涂，晨鸡唤觉犹蘧蘧。山名无乃类此欤，胸中有山无地无。

朱门蓬户何别区，参前见处成工夫。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。